Suzie Matlhola en Afrikaans
My naam is Suzie Matlhola, ek woon in Doornkop, Soweto. Ek werk by die Afrikaanse Taal- en Kultuurvereniging (ATKV) vanaf Junie 1988 as 'n assistent (hulporganiseerder) by die projekte-afdeling. Na tien jaar, in 1998 skuif ek na die tikkantoor en toe moes ek my Afrikaans verbeter. Die ATKV het vir ons taalklasse gereël by die Universiteit van Pretoria. Die kursus was te kort vir my maar toe besluit ek, ek gaan self my Afrikaans verbeter.
In die tyd wat ek my eie Afrikaans verbeter het, het ek ook my seuns en sy vriende met hulle Afrikaans begin help. Elke dag as ek van die werk af kom, dan het my seun en sy vriende kom vra of ek nie hulle met Afrikaanse huiswerk kan help nie. Ek het dit 'n rukkie gedoen, maar toe later besef dit is 'n geleentheid om 'n taal te bevorder. Ek het daarom 'n Saterdagskool begin.
Ek het met die dame by 'n kleuterskool in die buurt gaan praat en gevra of ek die skool Saterdae kan gebruik. Die klas het begin, maar na 'n rukkie was daar baie kinders en toe moet ek nog iemand kry om te help.
Ek het besef dat daar groot nood in Soweto is en ek besluit toe om 'n damestak in 2002 in Soweto te begin. Ek het dames gekry wat kan naaldwerk doen, omdat die ATKV het besluit hulle gaan kombersies vir al die vigs-sentrums skenk. 'n Kollega wat saam met ons by hoofkantoor gewerk het, het die projek baie ondersteun, hy het vir ons tak naaimasjiene gegee. Dit het baie goed met die projek gegaan.
In 2005 het Biblionef 'n artikel oor ons skool in die Taalgenoot (die ATKV se tydskrif) gelees, toe skenk hulle vir ons boeke. Ek het 'n brief geskryf om dankie te sê en verduidelik toe dat ons nie 'n plek het waar ons die boeke kan bêre nie. Breadline Africa het toe in 2006 'n vervoerhouer ("container") aan ons geskenk om te gebruik. Ons verhuis na 'n ander kleuterskool waar die vervoerhouer geplaas word. Daar was al teen die tyd by die 40 kinders wat die Saterdagskool bygewoon het.
Van damestak na ATKV-tak Vorentoe
In 2006 het my man en my seuntjie in 'n motorongeluk gesterf. Ek moes hulle dood verwerk en kon nie my tyd aan die tak wy nie. Na 'n tyd het ek begin besef hoe belangrik die tak is en ons het die tak herstig met 'n nuwe naam – Vorentoe.
In 2007 besluit ons om die damestak te laat voortleef as die ATKV-tak Vorentoe. Die Saterdagskool word toe die projek van dié ATKV-tak. In 2009 het mnr. Abraham Telela by ons tak aangesluit en hy was bereid om ons met klasse te help wat so gegroei het.
Klasse by die Universiteit van Johannesburg
Ek het in 2013 na die taalafdeling van die ATKV verskuif. My Saterdagskool het 'n projek van die taalafdeling geword. Ek, mnr. Abraham Telela en mnr. Victor Khambule (wat deur die Vriende van Afrikaans ondersteun is) het klasse van Julie 2013 by prof. Marné Pienaar van die Universiteit van Johannesburg (Departement Afrikaans) begin bywoon. In die drie jaar het ons so uitgebrei dat daar nou agt onderwysers en vyf punte in Soweto is waar ons Afrikaans gee. Dr Annelie Oosthuizen van die Universiteit van Johannesburg (Departement Afrikaans) gee nog gereeld opleiding aan ons onderwysers wat almal uit Soweto kom.